钦定古今图书集成/明伦汇编/闺媛典/第040卷 > 范希周妻吕氏
## 钦定古今图书集成/明伦汇编/闺媛典/第040卷 > 范希周妻吕氏

按《摭青杂说》：“建炎庚戌岁，建州凶贼范汝为，饥荒啸
聚至十馀万。时朝廷以边境多故，未遑致讨，遂命本
路官司姑务招安。汝为听命，遂领其徒出屯州城，名
曰‘招安，但不杀人而已。其劫人财物，掠人妻女，常自
若也，州县不能制。次年春，吕忠翊本关西人，得受福
州监税官。方之任，道过建州，为贼徒所劫。吕监有女，
十七八岁，亦为所掠。是时贼徒正盛，吕监不敢陈理，
委之而去。汝为有族子范希周，本士人，三入上舍，间
在学校，曾试中上等，陷在城中，不能自脱，年二十五
六岁，犹未娶吕监之女’”，为希周得见其为宦家女，又
颜色清丽，性情和柔，遂卜日合族告祖，备礼册为正
室。是冬，朝廷命韩郡王统大军讨捕吕氏，谓希周曰：
“妾闻贞女不事二夫，君既告祖成婚，则君家之妇也。
孤城危迫，其势必破，则君乃贼之亲党，必不能免。妾
不忍见君之死。”引刀将自刎。希周止之曰：“我陷在贼，
虽非本心，无以自明，死有馀刑。汝衣冠宦族，儿女掳
劫在此，为大不幸。大军将士皆是北人，汝既是北人，
或语言相合，宛转寻著，亲戚骨肉，可再生也。”吕氏曰：
“果然，妾亦终身不嫁人，但恐为军人将校所掳，吾誓
不再辱，唯一死耳。”希周曰：“我万一漏网，得延残生，亦
终身不娶，以答汝今日之心。”先是，吕监与韩郡王有
旧，韩过福州，辟吕监为提辖官，同到建州。十馀日城
破，希周不知所之。吕氏见兵势正盛，度不能免，乃就
一荒屋中自缢。吕监巡视次，适见之，使人解下，乃其
女也。良久方甦，言其所以，父子相见，且悲且喜。事定，
吕监随韩帅归临安，将令其女改适，吕氏不肯，父骂
曰：“令汝从人，文官未可知，武官可必有也。县君不肯
做，尚恋恋为逆贼之妻，不忍抛耶？”吕氏曰：“彼名虽曰
贼，其实君子也。但为宗人所逼，不得已而从之。在贼
中常与人作方便，若有天理，其人必不死。儿今且在
家作老女，事二亲亦多快活，何必嫁也。”绍兴壬戌岁，
吕监为封州将领。一日，有广州使臣贺承信以公牒
到将领司，吕监延于厅上。既去，吕氏谓吕监曰：“适来
者何人也？”吕监曰：“广州使臣。”吕氏曰：“言语步趋，宛类建州范氏子。”吕监笑曰：“汝范家子，死于乱兵，骨已朽
矣。彼自姓贺，与范家子何涉？汝道世间只有一个范
家子邪？”吕氏不敢复言。后半载，贺承信又以职事到
封州，将领司事务缭绕未得了毕，时复至吕氏厅事，
吕监或特延以酒食，次熟问其乡贯出身，贺羞愧，白
吕监曰：“某建州人，实姓范。宗人范汝为叛逆，某陷于
城中。既而”大军来讨，城破，举黄旗招安。某恐以贼人
宗族一并诛夷，遂姓贺，出就招安，后拨在岳承宣军
下收杨幺。某以南人，便水，常在前锋。某每战尤尽力，
主将知之，贼平之后，遂特与其解由：初任和州指使，
第一任合就监官，当以阙达，遂只受此广州指使。吕
监又问曰：“令孺人何姓，初娶再娶乎？”贺泣曰：“在贼中
时，掳得一官员家女为妻。是冬城破，夫妻各自散逃。
且约苟存性命，彼此勿嫁娶。后来又在信州得见老
母，今不曾娶，只有母子二人，并一爨妾而已。”语讫，悲
泣失声。吕监感其恩义，亦为泣下，引入堂中，见其女。
住数日事毕，结束奁具，令随希周归广州。后一年，吕
监解罢，迂道之广州，待希周任满，同赴临安，吕监得
淮上州钤，范得淮上监税官。广州有一兵官郝大夫，
常与余说其事。